लखनऊ के अमौसी एयरपोर्ट पर फ्लाइटों का आवागमन रविवार सुबह फिर से शुरू कर दिया गया. शनिवार को तकनीकी खराबी के चलते लखनऊ एयरपोर्ट बंद कर दिया गया था. BOR रडार में गड़बड़ी के बाद कई उड़ानें रद्द की गई थीं और कुछ उड़ानों का रूट बदला गया था.

लखनऊ के अमौसी एयरपोर्ट के रडार में खराबी आने से एयरपोर्ट पर अफरा-तफरी का माहौल बन गया था. जानकारी मिली थी कि शनिवार शाम करीब चार बजे अचानक रडार में खराबी आ गई.

दरअसल एयरपोर्ट पर तकनीकी खराबी के बाद तमाम फ्लाइट्स जो हवा मे थे उन्हें वापस बैरंग लौटना पड़ा, जबकि इस खराबी आने के पहले लखनऊ एयरपोर्ट के सभी फ्लाइट उड़ चुके थे.

एयरपोर्ट अधिकारियो के मुताबिक रडार में ये खराबी ऑपरेशनल एरिया मे तैनात डीवीओआर (DVOR- Doppler very high frequency omni range) में आई, ये सिस्टम विमान को उड़ने और लैंडिंग में दिशा निर्देशित करता है.

एयरपोर्ट डायरेक्टर पी के श्रीवास्तव ने इस दुर्लभ खराबी के चलते एयरपोर्ट ठप होने की आशंका जताई थी. एयरपोर्ट के अधिकारी तकनीकी खराबी की वजह नहीं बता पाए थे. लेकिन जल्द ही ठीक होने का दावा जरूर कर रहे थे.

एयरपोर्ट अधिकारियों ने बताया था कि इस खराबी की वजह से अगले दो दिनों तक ये एयरपोर्ट बंद हो सकता है, क्योंकि इसे पूरी तरह ठीक होने में लगभग दो दिनों का वक्त लग सकता है.

